Diari Oficial de la Generalitat Valenciana


Sumari del DOGV 4415, del 10-01-2003 (2003/129)

ORDRE de 26 de desembre de 2002, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les primes ramaderes, ajudes per sacrifici i per extensificació i pagaments addicionals, per a l'any 2003.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4415

Data del DOGV
:   10-01-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/129


Data del document
:   26-12-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * sacrifici d'animals
    * explotació agrària
    * suport econòmic
    * ramat
    * ajuda a l'agricultura
    * ajuda pública

ORDRE de 26 de desembre de 2002, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les primes ramaderes, ajudes per sacrifici i per extensificació i pagaments addicionals, per a l'any 2003. [2003/129]
  
La present Ordre recull les mesures per a la tramitació de les ajudes en el sector ramader regulat per la següent normativa comunitària:
  
El Reglament (CE) 1.254/1999, del Consell, de 17 de maig de 1999, pel qual s'establix l'organització comuna de mercats del sector de la carn de boví, modificat per mitjà del Reglament (CE) 1.512/2001, del Consell, de 23 de juliol de 2001, on es configura el sistema de pagaments directes en suport de les rendes a determinats productors de bestiar de boví de carn, i en el qual s'introduïxen, entre altres novetats, una nova càrrega ramadera que limita per explotació, si és procedent, el nombre de bovins subvencionables i modificacions en els percentatges de participació de les jònegues en les sol·licituds de prima per vaca dida.
  
El Reglament (CE) 2.529/2001, del Consell, de 19 de desembre de 2001, pel qual s'establix una nova organització de mercat en el sector de la carn d'oví i cabrum, en el qual es disposa com una de les mesures de foment del dit sector els pagaments directes, constituïts per la prima per ovella i cabra, la prima complementària i els pagaments addicionals.
  
El control d'estes ajudes per les autoritats competents, així com les penalitzacions que s'apliquen en cas d'incompliment, es regixen pel Reglament (CEE) 3.508/92, del Consell, de 27 de novembre, pel qual s'estableix un sistema integrat de control i gestió de determinats règims d'ajudes comunitaris, i pel Reglament (CEE) 2.419/2001, de la Comissió, d'11 de desembre, pel qual s'establixen les normes d'aplicació del sistema integrat de gestió i control i el Reglament 2.550/2001, que establix les disposicions d'aplicació, pel que fa als règims de primes del Reglament (CE) núm. 2.529/2001 del Consell, pel qual s'establix l'organització comuna del mercat de carns d'oví i cabrum i es modifica el Reglament (CE) 2.419/2001.
  
Sense perjudici de l'aplicació directa i immediata dels reglaments comunitaris referits i de la normativa bàsica estatal consistent en el Reial Decret 138/2002, d'1 de febrer, sobre determinades ajudes comunitàries en el sector de la carn de boví, Reial Decret 139/2002, d'1 de febrer, sobre determinades ajudes comunitàries en el sector de les carns ovines i de cabrum i el Reial Decret 128/2002, de 5 de desembre, pel qual es modifica el RD 139/2002 i el RD 1.839/1997, de 5 de desembre, resulta convenient transcriure certs preceptes, així com concretar, puntualitzar i assenyalar determinats aspectes d'aquesta última, a fi de facilitar als ramaders de la Comunitat Valenciana l'accés a les ajudes.
  
Per això, a proposta de la Direcció General d'Innovació Agrària i Ramaderia, fent ús de les atribucions conferides per l'article 35 de la Llei de Govern Valencià,
  
ORDENE
  
Article 1. Objecte i definicions
  
1. Els titulars d'explotacions ramaderes ubicades totalment o en la seua major part en territori de la Comunitat Valenciana hauran de presentar sol·licitud d'ajuda, sempre que desitgen obtenir:
  
a) Prima especial als productors de bovins mascles establida en l'article 4 del Reglament (CE) 1.254/1999.
  
b) Prima als productors que mantinguen vaques dides i la prima nacional complementària, establida en l'article 6 del Reglament (CE) 1.254/1999.
  
c) Prima per sacrifici, prevista en l'article 11 del Reglament (CE) 1.254/1999.
  
d) Pagament per extensificació, establit en l'article 13 del Reglament (CE) 1.254/1999.
  
e) Pagaments addicionals a determinats productors de boví, segons les disposicions dels articles 14 i 15 del Reglament (CE) 1.254/1999.
  
f) Prima als productors d'oví i cabrum descrita en l'article 4 del Reglament (CE) 2529/2001, i la prima complementària als productors ubicats en zones on la producció ovina i cabrum constituïx una activitat tradicional o contribuïx significativament a l'economia rural establida en l'article 5 d'este reglament, així com l'accés als pagaments addicionals autoritzats als estats membres en virtut de l'article 11 del dit reglament.
  
2. A l'efecte d'estes ajudes, s'entén per titular d'explotació el productor ramader individual, persona física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres l'explotació dels quals es trobe al territori de l'Estat espanyol.
  
Article 2. Presentació de les sol·licituds
  
1. Els interessats hauran de presentar una sol·licitud independent per a cada una de les ajudes de primes ramaderes en els formularis i impresos que seran facilitats per les oficines de la Conselleria d'Agricultura, Pesca i Alimentació.
  
2. S'emplenaran tots els apartats de les sol·licituds, les quals hauran d'anar firmades pel titular de l'explotació o la persona degudament autoritzada per ell respecte d'això. En tot cas, quan el sol·licitant actue a través de representant, este haurà d'acreditar fefaentment tal condició, així com expressar en la sol·licitud les seues dades personals.
  
3. A la sol·licitud s'adjuntarà, si no l'hagueren presentat en la campanya anterior o si hi haguera modificacions, sense perjudici de la documentació específica per a cada ajuda, els documents següents:
  
- Fotocòpia del DNI.
  
- Fotocòpia del CIF o NIF o etiqueta d'identificació fiscal.
  
- Acreditació de la titularitat, per part del beneficiari, de les dades bancàries per al pagament de l'ajuda mitjançant document normalitzat de manteniment de tercers.
  
4. Les sol·licituds es presentaran a les oficines de la Conselleria d'Agricultura, Pesca i Alimentació o als altres llocs i de les maneres a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si és procedent, la major part de la superfície de les parcel·les agrícoles relacionades en la sol·licitud d'ajuda ?superfícies- es trobe ubicada a la Comunitat Valenciana.
  
5. Els productors que no hagen de presentar una declaració de superfícies farratgeres presentaran la seua sol·licitud a la comunitat autònoma on es trobe la seua explotació o, si és procedent, la seua major part. Estaran exempts de presentar declaració de superfícies farratgeres els productors que es troben en alguna de les situacions següents:
  
- Productors de vaques dides i de bovins mascles, quan el nombre d'animals que haja de prendre's en consideració per a la determinació de la càrrega ramadera de la seua explotació no supere les 15 UBM i que, a més, no desitgen beneficiar-se del pagament per extensificació.
  
- Productors de boví que desitgen beneficiar-se, exclusivament, de les primes per sacrifici.
  
- Productors d'oví i cabrum que no desitgen beneficiar-se de primes en el sector boví, amb excepció de les primes per sacrifici.
  
Article 3. Terminis de presentació
  
1. Les sol·licituds de prima per vaca dida, de pagament per extensificació i de prima als productors d'oví i cabrum, es presentaran entre l'1 de gener i el segon divendres del mes de març.
  
2. Les sol·licituds de prima especial es presentaran entre l'1 de gener i el 31 de desembre.
  
3. Les sol·licituds de primes al sacrifici es presentaran dins dels quatre mesos següents al sacrifici i, en tot cas, en els períodes següents:
  
a) De l'1 al 31 de març
  
b) De l'1 al 30 de juny
  
c) De l'1 al 30 de setembre
  
d) De l'1 de desembre al 15 de gener de l'any següent.
  
En el cas de les sol·licituds de primes al sacrifici per a animals que s'exporten vius a països tercers el termini de quatre mesos comptarà a partir de la data d'exportació.
  
4. No obstant les disposicions dels apartats anteriors, i llevat del cas de la prima especial, s'admetran sol·licituds d'ajudes fins a 25 dies naturals següents a la finalització del termini establit, encara que l'import es reduirà en un 1 per cent per cada dia hàbil de retard, excepte força major.
  
Article 4. Documentació que s'haurà d'adjuntar a les sol·licituds
  
1. Prima per vaca dida: els productors que mantinguen vaques dides que desitgen obtenir l'ajuda en la forma i les condicions assenyalades en l'article 6 del Reglament (CE) 1254/1999 hauran de presentar, juntament amb l'imprés de dades generals, la documentació següent:
  
a) Model específic, segons comercialitze o no llet i productes lactis i tinga una quantitat assignada igual o inferior a 120.00 quilos. S'hi relacionaran els codis d'identificació individual dels animals per als quals se sol·licita ajuda, amb la relació per separat dels animals que tinguen la condició de vaques i jònegues.
  
b) Original o còpia llegible dels exemplars núm. 2 per a l'interessat dels documents d'identificació dels animals.
  
c) Si és procedent, certificat oficial sobre rendiment lleter.
  
d) Còpia dels fulls L i I del llibre de registre de l'explotació.
  
A més, en el cas de productors l'explotació del qual es trobe en la totalitat o en part en una altra comunitat autònoma, hauran de presentar també còpia compulsada del llibre de registre de l'explotació i dels fulls en què figuren les anotacions corresponents a les vaques i jònegues per les quals sol·licita ajudes.
  
2. Prima especial: els productors de carn de boví que mantinguen bovins mascles en la seua explotació i que desitgen obtenir l'ajuda en la forma i les condicions assenyalades en l'article 4 del Reglament (CE) 1254/1999 hauran de presentar. juntament amb l'imprés de dades generals, la documentació següent:
  
a) Model específic en què es relacionaran els codis d'identificació individual i l'edat dels animals per als quals se sol·licita ajuda.
  
b) Originals dels exemplars 1 d'acompanyament dels animals dels documents d'identificació corresponents als animals objecte de sol·licitud. Estos documents seran tornats a l'interessat després de finalitzar el període de retenció una vegada s'hi faça constar que la prima ha sigut sol·licitada.
  
c) Quan el productor siga un engreixador comunitari admés, si és procedent per la legislació vigent, haurà d'aportar, a més:
  
Fotocòpia de la sol·licitud de prima a les vaques dides presentada pels socis en una altra comunitat autònoma. Amb la primera de les sol·licituds, còpia dels estatuts o reglament intern de la societat.
  
3. Prima de sacrifici: els productors de carn de boví que sacrifiquen en un escorxador autoritzat que haja presentat la declaració de participació en este règim de prima bovins procedents de la seua explotació, que desitgen obtenir l'ajuda en la forma i les condicions definides en l'article 11 del Reglament (CE) 1254/1999, hauran de presentar juntament amb l'imprés de dades generals la documentació següent:
  
A) Per a animals sacrificats a Espanya o en un altre país comunitari:
  
a) Model específic en què es relacionaran els codis d'identificació individual i la data de naixement dels animals.
  
b) Originals o còpies llegibles dels exemplars 2 per a l'interessat dels documents d'identificació dels animals objecte de sol·licitud. Estos documents podran ser tornats a l'interessat una vegada finalitzat el control administratiu de les sol·licituds.
  
c) Per als animals entre 5 i 7 mesos, certificat expedit pel centre de sacrifici relatiu al pes en canal dels animals inclosos en l'ajuda.
  
d) A més, per a animals sacrificats en altres estats membres de la UE, còpia del document d'identificació per a intercanvis dels animals inclosos en la sol·licitud i certificats de sacrifici d'estos, expedit per l'escorxador de l'estat membre de destinació conforme a les disposicions de l'article 35, apartat 1, lletra a), del Reglament (CE) 2342/1999.
  
B) En cas d'exportació de l'animal viu a país tercer:
  
a) Model específic en què es relacionaran els codis d'identificació individual i la data de naixement dels animals.
  
b) Originals dels exemplars 2 per a l'interessat dels documents d'identificació dels animals objecte de sol·licitud.
  
c) Prova de l'eixida del territori duaner de la Comunitat (DUA) i certificat sanitari internacional que contindrà una relació expressa del número d'identificació auricular dels animals que han sigut exportats.
  
4. Pagament per extensificació: els sol·licitants de la prima especial, de la prima a les vaques dides o d'ambdues al mateix temps, en l'explotació ramadera de les quals el pasturatge siga una pràctica habitual, que desitgen beneficiar-se dels pagaments per extensificació, en la forma i les condicions establides en l'article 13 del Reglament (CE) 1.254/1999, hauran de presentar, a més del que s'assenyala en els paràgrafs anteriors, la documentació següent:
  
a) Model específic. Hi hauran d'optar per acollir-se, a la seua elecció, a una de les dues modalitats d'accés al règim de pagament per extensificació:
  
- «Règim simplificat», per a aquells productors que es comprometen a mantenir durant tots els dies, al llarg de l'any natural, una densitat ramadera igual o inferior a 1,4 UBM per hectàrea; o
  
- «Règim mitjana», per a aquells productors que mantinguen durant l'any una densitat ramadera igual o per davall d'1,4 UBM per hectàrea, calculada en forma de mitjana aritmètica sobre la base del cens de l'explotació en determinades dates de recompte.
  
b) Fotocòpia dels fulls L i I del llibre d'explotació posat al dia on figurarà el total d'animals de l'explotació que han de prendre's en consideració en el moment de la sol·licitud.
  
c) En el cas dels productors que opten pel sistema del ?règim mitjana- i l'explotació dels quals es trobe en la seua totalitat o en part en una altra comunitat autònoma, hauran de presentar, dins del mes següent a la publicació de les dates de recompte en el Boletín Oficial del Estado, la informació següent:
  
- Una declaració on constaran les dades personals del titular de l'explotació; la descripció completa de totes les unitats de producció que constituïxen l'explotació i en què es mantenen bovins que han de ser tinguts en compte per a la percepció de l'ajuda, amb referència expressa al codi d'identificació assignat a cada unitat de producció en virtut dels reials decrets 205/1996 o 1980/1998; i la indicació del nombre d'animals que posseïa en cada unitat de producció en cada una de les dates de recompte que s'establisquen.
  
- Una fotocòpia del llibre de registre de l'explotació que inclourà la pàgina o les pàgines corresponents a cada una de les dates de recompte que consten en la declaració.
  
d) Per a aquells productors l'explotació dels quals es trobe en la seua totalitat a la Comunitat Valenciana, la informació de la càrrega ramadera en les dates de recompte s'obtindrà a partir del contingut de la base de dades informatitzades d'identificació i registre d'animals de l'espècie bovina a què es referix el Reial Decret 1.980/1998.
  
5. Prima d'oví cabrum: els productors d'oví i cabrum que desitgen obtenir l'ajuda, en la forma i les condicions assenyalades en l'article 4 del Reglament 2.529/2001, hauran de presentar juntament amb l'imprés de dades generals la documentació següent:
  
a) Model específic segons comercialitze o no llet i productes lactis.
  
b) Fotocòpia del full de balanç del llibre de registre posada al dia on figure, almenys, el total d'animals pels quals se sol·licita ajuda.
  
c) Les sol·licituds presentades per productors l'explotació de les quals no es troba ubicada totalment en una zona desfavorida que desitgen beneficiar-se de l'ajuda complementària establida en l'article 5 del Reglament (CE) 2.529/2001, i així ho indiquen en la seua sol·licitud, hauran de justificar que almenys el 50 per 100 de la superfície agrícola utilitzada per a la cria ovina o cabrum es troba en una zona desfavorida; amb esta finalitat hauran d'adjuntar-hi:
  
Si sol·liciten ajudes per superfície i/o declaració de superfícies farratgeres, còpia de la dita declaració.
  
Si no presenten les sol·licituds mencionades en el paràgraf anterior, hauran de presentar una declaració especifica en què s'indicarà la localització de les terres que posseïsca, arrende o utilitze per qualsevol mitjà i la seua superfície.
  
d) En el cas dels productors transhumants de les àrees del Baix Maestrat, el Camp de Llíria, Sagunt, les Riberes del Xúquer i la Foia de Bunyol que desitgen percebre la prima complementària, hauran de sol·licitar-ho i indicar el període en què tenen previst traslladar el seu bestiar a aquelles zones, així com els documents que demostren que s'ha efectuat la transhumància, durant 90 dies consecutius, en les dues campanyes anteriors.
  
6. Pagaments addicionals en el sector boví. Per ser beneficiari dels pagaments addicionals, els productors que sol·liciten la prima per vaques dides o prima de sacrifici hauran d'acreditar que complixen alguna de les condicions assenyalades en el punt 3 de l'article 9 d'esta ordre.
  
6. Pagaments addicionals en el sector oví i caprí. Per ser beneficiari dels pagaments addicionals, els productors que sol·liciten la prima d'oví i caprí o prima de sacrifici hauran d'acreditar que complixen alguna de les condicions assenyalades en el punt 4 de l'article 9 d'esta ordre.
  
Article 6. Prova de sacrifici
  
a) Només podran considerar-se, a l'efecte de la prima per sacrifici, els animals que hagen sigut sacrificats en escorxadors que hagen declarat la seua participació en el règim d'ajuda, i que estiguen registrats conforme al que es preveu en el Reial Decret 1.980/1998.
  
b) La comunicació de la baixa de l'animal realitzada pel centre de sacrifici conforme al que s'estableix en l'article 13 del Reial Decret 1.980/1998 tindrà la consideració de prova de sacrifici en el sentit al·ludit per l'article 35, apartat 1, lletra a), del Reglament (CE) 2.342/1999
  
c) A més, en el cas de la prima per sacrifici de vedells d'entre 5 i 7 mesos d'edat, i a petició del productor, l'escorxador expedirà o posarà a disposició de l'autoritat competent un certificat relatiu al pes en canal de cada animal que s'incloga en una sol·licitud d'ajuda.
  
d) Sense perjudici dels terminis de comunicació de les baixes d'animals que establix l'article 13 del Reial Decret 1980/1998, i a l'efecte de poder realitzar les comprovacions prèvies al pagament de la prima per sacrifici, tots els animals sacrificats als escorxadors de la Comunitat Valenciana durant un any natural hauran de constar en el servidor central de la base de dades del sistema d'identificació i registre dels bovins a tot tardar el 28 de febrer de l'any següent.
  
e) L'incompliment d'algun dels compromisos continguts en la declaració de participació o de les obligacions establides en l'article 13 del Reial Decret 1.980/1998 quant a la comunicació a la base de dades informatitzades de les morts dels animals, donarà lloc a l'exclusió de l'establiment de la participació en el règim de primes durant un any, sense perjudici de les responsabilitats de tota índole que se'n puguen derivar.
  
Article 7. Períodes de retenció
  
1. Els productors de boví de carn, vaques dides i oví cabrum hauran de mantenir en la seua explotació, per a la concessió de l'ajuda, un nombre d'animals que complisquen les condicions que s'indiquen a continuació:
  
a) Prima especial al boví de carn: durant dos mesos com a mínim, comptadors a partir de l'endemà de la presentació de la sol·licitud els animals inclosos en esta.
  
b) Prima a la vaca dida: un nombre de vaques dides almenys igual al 60 per cent del nombre total d'animals pel qual sol·licita l'ajuda i un nombre de jònegues que no supere el 40 per cent del nombre total esmentat durant un mínim de sis mesos consecutius a partir de l'endemà de la presentació de la sol·licitud El nombre de jònegues que haurà de conservar-se serà igual o no inferior al 15 per 100 del nombre total d'animals pel qual sol·licita l'ajuda. L'exigència d'un mínim de jònegues no serà aplicable als productors que sol·liciten la prima per a menys de 14 animals.
  
En el cas que el càlcul del nombre mínim o màxim de jònegues, expressat en forma de percentatge, done com resultat un nombre fraccionari d'animals, el dit nombre s'arredonirà a la unitat inferior si és inferior a 0,5, i al nombre enter superior si és igual o superior a 0,5.
  
c) Primes per sacrifici: cada animal pel qual sol·licita ajuda durant un període de retenció mínim de dos mesos sempre que haja finalitzat en el termini mínim d'un mes abans del sacrifici. En el cas dels vedells sacrificats abans dels tres mesos d'edat, el període de retenció serà d'un mes.
  
d) Primes als productors d'oví i cabrum: un nombre d'animals igual, almenys, a aquell pel qual hagen sol·licitat l'ajuda corresponent durant un període mínim de cent dies, comptadors a partir de l'endemà de la finalització del termini per a la presentació de les sol·licituds.
  
2. Qualsevol variació del nombre d'animals objecte de sol·licitud, inclòs el seu trasllat, haurà de ser comunicat pel sol·licitant per escrit a la Conselleria d'Agricultura, Pesca i Alimentació en el termini dels 10 dies hàbils següents a la comprovació de la disminució del nombre d'animals.
  
Article 8. Identificació i registre del bestiar
  
1. Tot animal de l'espècie bovina pel qual se sol·licite una ajuda haurà d'estar identificat i registrat conforme a les disposicions del Reial Decret 1.980/1998, de 18 de setembre, pel qual s'establix un sistema d'identificació i registre dels animals de l'espècie bovina i dotat del document d'identificació
  
2. Així mateix, per beneficiar-se de les ajudes, els productors hauran d'ajustar-se a la totalitat de les exigències establides en el Reial Decret 1.980/1998.
  
3. Els sol·licitants de primes en el sector boví hauran de confirmar en la seua sol·licitud que les dades de la seua explotació i dels seus animals corresponen a les contingudes en la base de dades informatitzades d'identificació i registre, o en cas contrari, adquirir el compromís de comunicar a l'òrgan competent la seua rectificació.
  
Article 9. Condicions especifiques per a la concessió de les ajudes
  
1. Les condicions generals i específiques a aplicar per a la concessió d'estes ajudes en matèria ramadera seran les que es fixen en la legislació comunitària, estatal o autonòmica aplicable a la campanya 2003 que puga haver sigut objecte de publicació abans o després d'esta ordre, d'acord amb la qual es delimitaran els animals primables. No obstant això, pel que fa a la Comunitat Valenciana caldrà considerar les condicions següents a l'hora d'interpretar les terres de pasturatge, de cara a la percepció d'ajudes per extensificació, i els pagaments addicionals.
  
2 S'establixen els tipus de pastures següents i les formes d'aprofitament en aquelles explotacions en què se sol·liciten ajudes per extensificació:
  
- Pastura arbustiva: terreny amb arbustos i matolls que cobrixen més del 20% de la superfície i és aprofitat directament pel bestiar, durant un període indefinit d'anys.
  
- Pastura amb arbratge: bosc o repoblació forestal oberts, buits o aclarits, naturalment o artificialment, que s'aprofiten mitjançant pasturatge.
  
- Erms a pastures: antigues terres agrícoles que, per abandó, estan ermes o incultes i on creix una vegetació espontània que s'aprofita mitjançant pasturatge.
  
- Pastures: pastures d'aprofitament directe constituïdes per gramínies dominants bastes que, per efecte del clima, es poden agostejar o assecar a l'estiu. La cobertura del sòl és variable i freqüentment en la pastura hi ha pertot arreu espècies llenyoses amb aprofitament mixt.
  
- Deveses o superfícies que s'hi han tornat: superfícies amb arbratge poc dens i amb estrat herbaci ben desenvolupat, sense a penes estrat arbustiu, l'aprofitament de les quals és de tipus mixt.
  
- Prat natural: terreny amb coberta herbàcia natural (no sembrada) que es pot aprofitar directament pel bestiar o per mètodes mixtos (directament, ensitjament, fenc) durant un període indefinit d'anys.
  
- Prat artificial: cultiu constituït fonamentalment per gramínies i lleguminoses per a l'alimentació del bestiar en què es realitzen faenes culturals de manteniment. L'aprofitament és mixt.
  
- Cultius farratgers monofits o de mescla senzilla: excepte els cultius herbacis de l'annex 1 del Reglament (CE) 1.251/1999, amb aprofitament mixt.
  
- Pastures d'estiu: pastura d'estiu i d'aprofitament directe en explotació extensiva. Són pastures amb herba fina i d'aprofitament directe.
  
- Guaret de pastures: vegetació espontània que apareix en una superfície agrícola quan es deixa descansar el sòl durant un o més anys. L'aprofitament és directe.
  
3. Els pagaments addicionals en el sector de boví de carn establits en la secció 2 del capítol 1 del Reglament (CE) 1.254/1999 es concediran d'acord amb els fons assignats a la Comunitat Valenciana per a l'any 2002 en forma de pagament per vaca dida i jònega i bovins sacrificats que resulten primats en les sol·licituds de prima d'acord amb el repartiment següent:
  
- Un 40% de la quantitat total assignada es distribuirà entre aquells productors que es beneficien de la prima per vaca dida.
  
- Un 60% de la quantitat total es distribuirà entre aquells productors que es beneficien de la prima per sacrifici.
  
En estos dos casos, els productors, per beneficiar-se dels pagaments addicionals, hauran de complir alguna de les condicions següents:
  
a) Productors les explotacions dels quals contribuïsquen a la fixació de la població en determinades zones desfavorides, d'acord amb el que s'establix en els articles 18,19 i 20 del Reglament (CE) 1.257/1999.
  
b) Productors titulars o cotitulars d'explotacions agràries prioritàries tal com es definixen en la Llei 19/1995, de Modernització de les Explotacions Agràries.
  
c) Productors titulars d'explotacions que tinguen una qualificació sanitària de B4 i T3 tal com es definixen en l'article 3 del Reial Decret 2.611/1996.
  
d) Productors titulars d'explotacions que hagen obtingut en els cinc anys anteriors, a l'empara del derogat Reial Decret 204/1996 o del Reial Decret 613/2001 algun dels tipus d'ajudes oficials següents:
  
- Ajuda per a la realització d'inversions en l'explotació agrària.
  
- Ajuda per a la primera instal·lació d'agricultors joves.
  
- Ajudes a inversions en plans de millora destinats a adequar la base territorial de l'explotació.
  
e) Productors que estiguen comercialitzant animals a través de programes d'etiquetatge facultatiu de carn de boví, d'acord amb l'article 16 del Reglament (CE) 1.760/2000, en el plec de condicions del qual es preveja la inclusió d'informacions addicionals en les etiquetes del producte. Estes informacions es referiran a:
  
- Les condicions d'alimentació del bestiar.
  
- El sistema o mode de producció, o
  
- Dades bàsiques dels animals de què procedix la carn, com ara l'edat, la raça, l'origen o altres informacions.
  
f) Explotacions qualificades com a «explotació ramadera ecològica» d'acord amb els requisits del Reglament (CE) 1.804/1999, del Consell, sempre que estiga sotmesa a un sistema de control extern que s'ajuste a la norma EN 45632.
  
4. Els pagaments addicionals en els sectors de les carns d'oví i cabrum prevists en el Reglament 2.529/2001, del Consell, de 19 de desembre, i desplegats en el Reial Decret 1.287/2002, de 5 de desembre, pel qual es modifiquen els reials decrets 139/2002, d'1 de febrer i 1.839/1997, de 5 de desembre, es concediran per cap de ramat, en les condicions indicades tot seguit i sense superar, en cap cas, la quantitat de 4 euros per cap.
  
Els productors, per a beneficiar-se dels pagaments addicionals hauran de complir alguna de les següents condicions:
  
b) Productors titulars de les explotacions que tinguen una qualificació sanitària de M3, tal com es definixen en l'article 3 del Reial Decret 2.611/1996.
  
c) Productors integrats en agrupacions de defensa sanitària (ADS), regulades en el Reial Decret 1.880/1996, de 2 d'agost.
  
d) Productors que participen en denominacions específiques de qualitat, d'acord amb el que preveu el Reglament 2.081/1992 del Consell.
  
La quantia unitària de l'ajuda per pagaments addicionals serà un 50% superior quan els beneficiaris es troben en alguna d'estes circumstàncies.
  
1. Que siguen agricultors jóvens.
  
2. Que posseïsquen animals ovins o de cabrum en alguns dels llibres genealògics de les races ovines o de cabrum que figuren en el catàleg oficial de races de ramat d'Espanya, definides en el Reial Decret 1.682/1997, de 7 de novembre.
  
Article 10. Controls de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, d'una banda, de la coherència de les dades consignades en la sol·licitud i la seua adequació a les que es troben en poder de l'administració pública, i per un altre, del respecte a la normativa comunitària i estatal vigent.
  
b) Les inspeccions sobre el terreny es realitzaran en les explotacions dels beneficiaris de les ajudes, seguint el pla regional de control de la Comunitat Valenciana.
  
2. S'aplicaran les penalitzacions establides en el capítol ll del Reglament (CE) 2.419/2001 de la Comissió, d'11 de desembre, en les condicions que s'hi determinen.
  
Article 11. Períodes de pagaments de les ajudes i primes
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrícola comuna.
  
El pagament de les ajudes i primes anirà a càrrec de la línia pressupostària T4730 (?Aplicació a la Comunitat Valenciana de la política agrícola comunitària?) del programa 714.50 (?Ordenació i garantia agrària en el marc de la PAC?) del pressupost de la Generalitat Valenciana per al 2003, finançat per les línies del FEOGA-Garantia següents: B01-21, carn de boví, i B01-22, carn d'oví i cabrum.
  
El pagament dels imports corresponents a les ajudes previstes en esta ordre es realitzaran quan hauran finalitzat tots els controls establits en el Reglament (CE) 3508/1992, però no abans del 16 d'octubre de l'any en què s'hagen presentat les sol·licituds ni després del 30 de juny de l'any següent.
  
Article 12. Devolució dels pagaments indegudament percebuts
  
En el cas de pagaments indeguts, els productors hauran de reembossar-ne l'import, més els interessos corresponents al temps transcorregut entre la notificació de l'obligació de reembossament i el reembossament o la deducció. El tipus d'interés a aplicar serà el de demora establit en la llei de pressupostos generals de l'Estat corresponent, excepte quan el pagament indegut no siga imputable a l'interessat, en què no s'aplicarà cap interés.
  
DISPOSICIONS FINALS
  
Primera
  
Es faculta la Direcció General d'Innovació Agrària i Ramaderia perquè dicte les disposicions necessàries per al desenvolupament i aplicació d'esta ordre.
  
Segona
  
Esta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 14 de febrer de 2002
  
La consellera d'Agricultura, Pesca i Alimentació,